Kooli idee ja käivitamine
-------------------------

Tehnoloogiakooli loomise idee sai 2020. aastal alguse ettevõtjate Marek Kiisa, Taavet Hinrikuse, Martin Villigu ja Rainer Sternfeldi aruteludest, et kuidas leevendada tuhandete tarkvaraarendajate puudust ja pakkuda inimestele soodsat ning praktilist tehnoloogiaharidust.

Kooli käivitamine oli hea näide PPP projektiks (riigi ja eraisikute koostööst). Käivitamistoetust saadi Riigi Tugiteenuste Keskuse ja Rahandusministeeriumi loodud Ida-Viru maakonna ettevõtluse ning inimeste tööalaste oskuste mitmekesistamise voorust. Lisaks toetasid kooli käivitamist kümned eraisikud ning tuntud ettevõtted ja organisatsioonid, nagu Bolt, Wise, SEB, LHV, Superangel, Astrec Data, Pipedrive, Asutajate Selts, Heateo Haridusfond ja Startup Estonia.

Kooli nimeks valiti kood/Jõhvi, mis võimaldab kasvada Eestis kui tulevikus ka väljaspoole.

kood/Jõhvi
----------

Tehnoloogiakoolis pakutakse praktilist täiendharidust kõikidele üle 18-aastastele inimestele, kellel on põhiharidus ja kes läbivad koolis 3 nädalased sisseastumiskatsed. Tegemist on kaheaastase platvormipõhise intensiivõppega, kus iga õpilane liigub edasi oma tempos, lahendades süsteemi poolt etteantud ülesandeid, mis seovad omavahel teooria ja praktika. Koolis ei ole õpetajaid, vaid õpitakse gruppides ja grupitööna kontrollitakse ka teiste õpilaste esitatud projektide vastavust lähteülesandele.

2021. aastal kandideeris kooli üle 3000 inimese. Esimene lend alustas õpinguid 2021 aasta sügisel Sillamäe Kutsehariduskeskuse ruumides ja samal ajal algas Jõhvis oma koolihoone renoveerimine. Kooli asukohaks valiti just Jõhvi, et mitmekesistada Ida-Virumaa haridusmaastikku ja pakkuda kohalikele inimestele ja regioonile tervikuna uusi arenguvõimalusi.

Esimene lend lõpetas kooli 2023. aasta sügisel. Igal aastal võtab kool vastu 250-400 uus õppijat.

Kooli juhtimine ja koolihoone
-----------------------------

Kooli haldab MTÜ Tuleviku Tehnoloogiaharidus, mille asutajad on Taavet Hinrikus, Marek Kiisa, Mari-Liis Kitter, Maarja Pehk, Merlin Seeman, Rainer Sternfeld, Ede Tamkivi ja Martin Villig. 

2021. aasta kevadel valiti koolijuhtideks **Karin Künnapas** ja **Elle-Mari Pappel-Näks**, kes olid varem koos töötanud Euroopa Innovatsiooniakadeemias, kus nad tegelesid üleilmsete programmide loomise, kogukonna kaasamise ning ürituste korraldamisega.

Jõhvi õppehoone valmis 2022. aasta sügisel. Hoones on õppekohti 450 inimesele ja õpilaskodu 150 õppijale. Riigi ja erainvestorite toel vana maja moodsaks õppehooneks muutmine läks koos sisustusega maksma 5,3 miljonit eurot.

Viited
------

1. ↑  ERR (30. oktoober 2020). "Tuntud ettevõtjad rajavad Jõhvi iseõppel põhineva tehnoloogiakooli". *ERR*. Vaadatud 4. veebruaril 2024.
2. ↑  "Jõhvi tehnoloogiakooli kandideerib üle kolme tuhande inimese". *Põhjarannik*. 11. juuni 2021. Vaadatud 4. veebruaril 2024.
3. ↑  "kood/Jõhvi sai esimesed lõpetajad. Kuus neist läbis kooli vähem kui aastaga". *DigiPRO*. 25. september 2023. Vaadatud 4. veebruaril 2024.
4. ↑  "Jõhvi tehnoloogiakool sai endale juhid". *www.foundme.io*. 5. märts 2021. Vaadatud 4. veebruaril 2024.
5. ↑  ERR, Rene Kundla, Jõhvi | (1. detsember 2022). "Jõhvi IT-kooli maja sai valmis". *ERR*. Vaadatud 4. veebruaril 2024.

Välislingid
-----------

* kood/Jõhvi koduleht